b'\n_START_ARTICLE_\nVille Sir\xc3\xa9n\n_START_PARAGRAPH_\nVille Jussi Sir\xc3\xa9n (s. 11. helmikuuta 1964 Tampere) on suomalainen kykyjenetsij\xc3\xa4 ja uransa lopettanut j\xc3\xa4\xc3\xa4kiekkopuolustaja. H\xc3\xa4n voitti pelaajaurallaan yhden Suomen mestaruuden, hopean ja kaksi pronssia, yhden Sveitsin mestaruuden ja Ruotsin mestaruushopeaa sek\xc3\xa4 Kanada-cupin pronssin._NEWLINE_Ville Sir\xc3\xa9n aateloitiin Suomen J\xc3\xa4\xc3\xa4kiekkoleijonaksi numero 173 vuonna 2006.\n_START_SECTION_\nSeurajoukkueet\n_START_PARAGRAPH_\nSir\xc3\xa9n aloitti uransa SM-liigassa Tampereen Ilveksess\xc3\xa4, jossa h\xc3\xa4n pelasi kaudet 1982\xe2\x80\x931985. Hartford Whalers varasi h\xc3\xa4net NHL:\xc3\xa4\xc3\xa4n vuoden 1983 varaustilaisuuden toisella kierroksella numerolla 23. Sir\xc3\xa9n siirtyi Pohjois-Amerikkaan syksyll\xc3\xa4 1985 ja pelasi nelj\xc3\xa4 kautta Pittsburgh Penguinsissa. T\xc3\xa4m\xc3\xa4n j\xc3\xa4lkeen h\xc3\xa4n pelasi viel\xc3\xa4 kaudet 1988\xe2\x80\x931990 Minnesota North Starsissa, kunnes palasi Suomeen HPK:hon. Yhden HPK:ssa pelatun kauden j\xc3\xa4lkeen h\xc3\xa4n pelasi kauden Ilveksess\xc3\xa4, josta jatkoi seuraavaksi kaudeksi Ruotsin Elitserieniss\xc3\xa4 pelanneeseen Lule\xc3\xa5 HF:\xc3\xa4\xc3\xa4n. Lule\xc3\xa5ssa h\xc3\xa4n pelasi vuoteen 1994 saakka, jonka j\xc3\xa4lkeen pelasi kauden V\xc3\xa4ster\xc3\xa5s IK:ssa. Seuraavaksi h\xc3\xa4n pelasi Sveitsiss\xc3\xa4 SC Berniss\xc3\xa4 kaudet 1995\xe2\x80\x931998 k\xc3\xa4yden pelaamassa viimeisell\xc3\xa4 kaudella kaksi ottelua Italian Serie A:ssa. Uransa viimeisen kauden 1998\xe2\x80\x931999 h\xc3\xa4n pelasi HIFK:ssa._NEWLINE_Yhteens\xc3\xa4 Sir\xc3\xa9nin tehot NHL:ss\xc3\xa4 olivat runkosarjassa 290 ottelussa 14 maalia ja 68 sy\xc3\xb6tt\xc3\xb6\xc3\xa4 eli yhteens\xc3\xa4 82 tehopistett\xc3\xa4. Pudotuspeleiss\xc3\xa4 h\xc3\xa4n pelasi seitsem\xc3\xa4n ottelua ilman tehoja.\n_START_SECTION_\nMaajoukkueet\n_START_PARAGRAPH_\nMaajoukkueurallaan Sir\xc3\xa9n edusti Suomea vuosien 1984 ja 1992 olympialaisissa, vuosien 1987 ja 1991 Kanada-cupissa sek\xc3\xa4 vuosien 1985, 1991 ja 1993 MM-kisoissa.\n_START_SECTION_\nUra kykyenetsij\xc3\xa4n\xc3\xa4\n_START_PARAGRAPH_\nPelaajauransa j\xc3\xa4lkeen Sir\xc3\xa9n on toiminut useiden vuosien ajan eri NHL-seurojen kykyjenetsij\xc3\xa4n\xc3\xa4. H\xc3\xa4n on toiminut Columbus Blue Jacketsin kykyjenetsij\xc3\xa4n\xc3\xa4 vuodesta 2013. H\xc3\xa4n on toiminut aikaisemmin my\xc3\xb6s Washington Capitalsin, Ilveksen ja St. Louis Bluesin kykyjenetsij\xc3\xa4n\xc3\xa4.'